รัฐบาลไทย-ข่าวทำเนียบรัฐบาล-พม. จับมือ กอช. ส่งเสริมการออมเพื่อเด็กและเยาวชนสู่ความมั่นคงในอนาคต
วันศุกร์ที่ 1 มีนาคม 2567
พม. จับมือ กอช. ส่งเสริมการออมเพื่อเด็กและเยาวชนสู่ความมั่นคงในอนาคต
พม. จับมือ กอช. ส่งเสริมการออมเพื่อเด็กและเยาวชนสู่ความมั่นคงในอนาคต
วันนี้ (1 มี.ค. 67) เวลา 10.30 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานและสักขีพยานในพิธีลงนามบันทึกข้อตกลงความร่วมมือ (MOU) “การส่งเสริมการออมเพื่อเด็กและเยาวชน” ระหว่างกรมกิจการเด็กและเยาวชน (ดย.) และกองทุนการออมแห่งชาติ (กอช.) โดยมี นางอภิญญา ชมภูมาศ อธิบดีกรมกิจการเด็กและเยาวชน และนางสาวจารุลักษณ์เรืองสุวรรณ เลขาธิการคณะกรรมการกองทุนการออมแห่งชาติ เป็นผู้ลงนาม และนายชาญวิทย์ นาคบุรีรองปลัดกระทรวงการคลัง ร่วมเป็นสักขีพยาน โดยมีวัตถุประสงค์เพื่อส่งเสริมและพัฒนาเด็กและเยาวชนให้มีความรู้ในการออมเงินกับ กอช. ร่วมวางแผนระยะยาว เพื่อนําไปสู่ความมั่นคงในชีวิต ณ ห้องประชาบดีชั้น 19 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
นายอนุกูล กล่าวว่า กระทรวงการพัฒนาสังคมและความมั่นคงของมนุษย์ (พม.) มีภารกิจในการส่งเสริม พัฒนาศักยภาพ และจัดสวัสดิการให้แก่เด็กและเยาวชน เพื่อให้มีคุณภาพชีวิตที่ดีและมีความมั่นคงในการดํารงชีวิต และมีกลไกสําคัญ คือ สภาเด็กและเยาวชนในทุกระดับ จํานวน 8,778 แห่งทั่วประเทศกว่า 160,000 คน รวมถึงเครือข่ายเด็กและเยาวชนในหลายภาคส่วน เพื่อร่วมแก้ไขปัญหาและพัฒนาเด็กและเยาวชน โดยความร่วมมือทั้งสองหน่วยงานในครั้งนี้ กองทุนการออมแห่งชาติ (กอช.) จะเข้ามาส่งเสริมให้มีความรู้และทักษะทางการเงิน ส่งเสริมความมั่นคงทางการเงิน และวินัยการออม สิทธิประโยชน์แก่สมาชิกสภาเด็กและเยาวชน รวมถึงบุคลากรของ ดย. ที่เป็นสมาชิก กอช. และเด็กและเยาวชนในเครือข่ายการดูแลของ ดย.เพื่อส่งเสริมปริมาณการออมในครัวเรือนของสมาชิกให้เพิ่มขึ้น และเพียงพอสําหรับการใช้จ่ายเมื่อเกษียณอายุจากการทํางาน โดยใช้กลไกเด็กและเยาวชนในการส่งเสริมการออมไปยังช่วงวัยต่างๆ ทั่วประเทศ และคาดหวังว่าจะทําให้คนไทยที่มีวิกฤติเรื่องหนี้สินครัวเรือนหรือปัญหาอื่นๆ ที่เกี่ยวกับการเงิน ทั้งนี้ จึงขอเชิญชวนเด็กและเยาวชน รวมถึงคนทุกช่วงวัย ถ้าได้วางแผนการออมตั้งแต่เด็กและเยาวชน ก็จะทําให้การวางแผนการเงินในหลายครอบครัว การวางแผนการใช้จ่ายต่างๆ ได้อย่างเหมาะสมกับครอบครัว เพราะฉะนั้นการออมจึงเป็นเรื่องสําคัญ อยากให้เด็กและเยาวชนรวมถึงทุกคนในครอบครัว ถ้าได้มีส่วนร่วมในการส่งเสริมการออมโดยเฉพาะเด็กและเยาวชน เราก็จะเห็นการวางแผนด้านการเงินที่ดีของพี่น้องประชาชนต่อไป
นางสาวจารุลักษณ์ กล่าวต่อไปว่า กองทุนการออมแห่งชาติ (กอช.) มีภารกิจในการบริหารจัดการกองทุนเงินออมเพื่อชีวิตวัยเกษียณของประชาชนที่เป็นแรงงานนอกระบบและปฏิบัติงานภายใต้การกํากับดูแลของกระทรวงการคลัง ซึ่งจะขับเคลื่อนการส่งเสริมการออม เพื่อวัยเกษียณของประชาชนให้เป็นไปอย่างมีประสิทธิภาพ ดังนั้น กอช. จึงเป็นช่องทางการออมขั้นพื้นฐานให้กับผู้ที่อยู่นอกระบบบําเหน็จบํานาญของรัฐ รวมถึงนักเรียน นักศึกษา เพื่อให้ได้รับผลประโยชน์ในรูปแบบบํานาญรายเดือนเมื่อเข้าสู่วัยเกษียณโดยปัจจุบันสมาชิกที่อยู่ในช่วงอายุ 15-30 ปี มี จํานวน 474,858 คน โดยคิดเป็นร้อยละ 18.38% ของสมาชิก กอช. ทั้งหมด เพื่อสนับสนุนและส่งเสริมให้บุคลากร ภายใต้การกํากับดูแลของกรมกิจการเด็กและเยาวชนที่ยังไม่มีสวัสดิการด้านเงินบํานาญไว้ใช้ในยามชราภาพจากรัฐบาล เพื่อประโยชน์ของประชาชนให้ได้รับสวัสดิการด้านบํานาญอย่างทั่วถึง
นางสาวจารุลักษณ์ กล่าวต่ออีกว่า สําหรับ กอช. จะนําเงินมาอุดหนุนเงินออม คือ ถ้าเด็กอายุ15 - 30 ปี มาออมกับ กอช. จํานวน 100 บาท รัฐบาลจะเติมเข้าไปอีก 50 บาท เพราะเป็นกฎหมายตามพรบ.กองทุนการออมแห่งชาติ พ.ศ.2554 ที่ว่าถ้าคนอายุ 15 - 30 ปี มาออมกับ กอช. จะสมทบให้อีกครึ่งหนึ่งหรือร้อยละ 50 แต่ไม่เกิน 1,800 บาท ดังนั้นถ้าเด็กและเยาวชนเก็บเงินวันละ 10 บาท เดือนละ 300 บาท รัฐบาลจะสมทบให้อีก 150 บาท ซึ่งเป็นสิ่งที่ต้องบอกว่าผลตอบแทนร้อยละ 50 หาที่ไหนไม่ได้ จึงขอเชิญชวนให้เยาวชนเก็บเงินวันละ 10 บาท เนื่องจากว่าจะได้รับเงินเพิ่มอีกร้อยละ 50 และยังมีผลตอบแทน และการออมไม่ได้บังคับว่าจะต้องใส่จํานวนเท่าไหร่ แต่ไม่เกินปีละ 30,000 บาท และเมื่อเข้าสู่ระบบการเรียนแล้วก็ยังสามารถออมต่อได้ แต่เมื่อเข้าสู่ระบบแรงงานอื่นที่ไม่ใช่ข้าราชการและมีเงินสมทบจาก กบข. สามารถเก็บเงินออมไว้เพื่อรับผลตอบแทนจากการออมไปลดหย่อนภาษีประจําปีได้ ซึ่งเป็นจุดเด่นของ กอช. และผู้ที่มีอายุ 15 ปีบริบูรณ์ขึ้นไป แต่ไม่เกิน 60 ปีบริบูรณ์ สามารถออมกับ กอช. ได้ ซึ่งหลักการคือถ้าคุณออมรัฐบาลจะเติม เช่น ถ้าออมทุกปีรัฐบาลจะเติมให้ทุกปี แต่ถ้าหยุดออมก็จะไม่มีเงินเติม แต่ดอกผลยังอยู่เพราะเงินนั้นได้เอาไปลงทุนให้ ทั้งนี้ สําหรับการวางเป้าหมายในระยะแรก ทางกระทรวง พม. และ กอช. จะมีการร่วมหารือวางแผนการทํางานเพื่อคัดเลือกจังหวัดที่มีความพร้อม ซึ่งจริงๆ แล้ว การออมต้องเริ่มตั้งแต่วันนี้ ซึ่งเวลาเป็นสิ่งที่สําคัญที่สุดสําหรับการออม
นางอภิญญา กล่าวเพิ่มเติมว่า จากสถานการณ์ในปัจจุบันพบว่า เด็กและเยาวชนยังไม่ตระหนักถึงความสําคัญกับการออม ขาดการวางแผนทางการเงิน รายได้ที่ไม่เพียงพอและมีภาระหนี้สิน ประกอบกับโครงสร้างประชากรไทยเป็นสังคมผู้สูงอายุ เนื่องจากเด็กเกิดน้อย กรมกิจการเด็กและเยาวชน จึงตระหนักถึงความสําคัญของการเสริมสร้างความมั่นคงของเด็กและเยาวชนในอนาคต โดยเฉพาะอย่างยิ่งความมั่นคงทางด้านการเงิน การสร้างวินัยในการใช้จ่าย และการออมเงินเพื่อวัยเกษียณ จึงได้ร่วมกับ กอช. จัดทําบันทึกความร่วมมือ (MOU) การส่งเสริมการออมเพื่อเด็กและเยาวชน เพื่อส่งเสริมและพัฒนาสมาชิกสภาเด็กและเยาวชน เป็นเครือข่ายการออม รวมถึงบุคลากร ดย. และกระทรวง พม. ทั้งนี้ การออมเป็นสิ่งที่สําคัญในความมั่นคงของอนาคต ดังนั้นขอให้เริ่มตั้งแต่วันนี้เป็นต้นไป เพื่อจะได้มีความมั่นคงทางการเงินในช่วงวัยเกษียณของเรา
#พม24ชม #ข่าวพม #esshelpme #วราวุธรับฟังทําจริง #พมพอใจให้ทุกวัยพึงพอใจในพม #พมหนึ่งเดียว #ออมกับกอช #เด็กและเยาวชน